Pasiūlymas TARYBOS SPRENDIMAS dėl pozicijos, kurią ES turi priimti AKR ir ES ministrų taryboje svarstant sprendimą dėl 10-ojo Europos plėtros fondo (EPF) nepaskirstytų išteklių dalies skyrimo AKR vidaus bendradarbiavimui /* COM/2012/0207 final - 2012/0105 (NLE) */





AIŠKINAMASIS MEMORANDUMAS ES aktyviai dalyvauja rengiant ir įgyvendinant naujas besivystančių šalių rėmimo iniciatyvas. Tokios Afrikos, Karibų ir Ramiojo vandenyno (AKR) valstybių rėmimo iniciatyvos labai padeda siekti AKR ir ES partnerystės susitarimo ir ES vykdomos vystymosi politikos pagrindinio tikslo – mažinti skurdą. Pagal 10-ąjį Europos plėtros fondą (EPF) AKR vidaus lėšoms pirmą kartą pritaikyta daugiametė strategija. Be to, peržiūrėtame AKR ir ES partnerystės susitarime nustatyta, kad atsižvelgiant į poreikius ir rezultatus ir glaudžiai bendradarbiaujant su AKR valstybėmis, bus atlikta 10-ojo EPF AKR vidaus strategijos laikotarpio vidurio peržiūra. Nuo 10-ojo EPF AKR vidaus asignavimo pradinio programavimo 2008 m. pateikta naujų pasiūlymų, kuriais siekta patenkinti konkrečius poreikius, atsirandančius dėl AKR valstybių prioritetų ir ES prioritetų jos vystymosi politikos srityje. Kartu su AKR sekretoriatu parengta AKR vidaus asignavimo laikotarpio vidurio peržiūra rodo, kad ES bendras požiūris į AKR vidaus bendradarbiavimą tinkamas, todėl strategijos iš esmės atnaujinti nenumatyta. Tačiau tiek AKR valstybių grupė, tiek ES pateikė prašymus pagal esamą strateginę programą finansuoti naujus veiksmus. AKR vidaus bendradarbiavimui skirta pradinė 10-ojo EPF lėšų suma (2700 mln. EUR) buvo nepakankama visiems minėtiems poreikiams patenkinti. Šiomis aplinkybėmis pagal AKR ir ES partnerystės susitarimo Ib priedo 6 dalį Ambasadorių komitetas Ministrų tarybos vardu gali perskirstyti Ib priede nurodytų asignavimų lėšas, kad įgyvendintų programavimo reikalavimus, susijusius su vienu iš tokių asignavimų. Atsižvelgiant į numatytus planus ir būtinybę skubiai patenkinti nustatytus poreikius, šį sprendimą AKR ir ES ministrų taryba turėtų priimti per artėjantį 2012 m. birželio mėn. posėdį. Todėl Komisija siūlo (tam turi pritarti Taryba) AKR ir ES ministrų tarybai priimti pridedamą sprendimą, kuriuo iš 10-ojo EPF nepaskirstytų išteklių 195 mln. EUR perkeliama į AKR vidaus biudžetą. Dėl 195 mln. EUR programavimo šiuo metu diskutuoja ES ir AKR valstybės. Visų papildomų lėšų panaudojimą patvirtins Komisija po to, kai EPF komitetas pateiks nuomonę. Komisija siūlo 100 mln. EUR iš perskirstytų lėšų skirti Afrikos taikos priemonei papildyti ir, jeigu Taryba manytų, kad tai tinkama, paskelbti atitinkamas Tarybos išvadas. 2012/0105 (NLE) Pasiūlymas TARYBOS SPRENDIMAS dėl pozicijos, kurią ES turi priimti AKR ir ES ministrų taryboje svarstant sprendimą dėl 10-ojo Europos plėtros fondo (EPF) nepaskirstytų išteklių dalies skyrimo AKR vidaus bendradarbiavimui EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 209 straipsnio 2 dalį kartu su 218 straipsnio 9 dalimi, atsižvelgdama į Europos Komisijos pasiūlymą, kadangi: (1) pagal Partnerystės susitarimo tarp Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių (toliau – AKR ir ES partnerystės susitarimas), pasirašyto Kotonu 2000 m. birželio 23 d.[1] ir peržiūrėto Liuksemburge 2005 m. birželio 25 d.[2] ir Uagadugu 2010 m. birželio 22 d.[3] (toliau – AKR ir ES partnerystės susitarimas), 15 straipsnį įkurta AKR ir ES ministrų taryba, įgaliota priimti sprendimus pagal susitarimą; (2) pagal Ib priedo 6 dalį AKR ir ES ministrų tarybos vardu Ambasadorių komitetas gali perskirstyti to priedo 2 dalyje nurodytų asignavimų lėšas, kad įgyvendintų programavimo reikalavimus, susijusius su vienu iš tokių asignavimų; (3) 10-ojo EPF AKR vidaus bendradarbiavimo biudžeto lėšų balansas nepakankamas per jo laikotarpio vidurio peržiūrą paaiškėjusiems programavimo reikalavimams patenkinti. Siūloma 195 mln. EUR iš 10-ojo EPF nepaskirstytų išteklių perkelti į AKR vidaus bendradarbiavimo biudžetą, kad būtų galima finansuoti veiksmus, atsižvelgiant ES ir AKR nustatytus prioritetus, be kita ko, kad būtų galima 100 mln. EUR papildyti Afrikos taikos priemonę; (4) dėl AKR ir ES jungtinių institucijų posėdžių tvarkaraščio ir dėl to, kad reikia skubiai patenkinti tam tikrus poreikius, AKR ir ES ministrų taryba šį sprendimą turėtų priimti 2012 m. birželio mėn.; (5) todėl turėtų būti nustatyta ES pozicija AKR ir ES ministrų taryboje siekiant priimti sprendimą 10-ojo EPF bendrojo rezervo dalį skirti AKR vidaus bendradarbiavimui, PRIĖMĖ ŠĮ SPRENDIMĄ: 1 straipsnis Europos Sąjungos pozicija AKR ir ES ministrų taryboje dėl 10-ojo EPF bendrojo rezervo panaudojimo paremta pridedamu AKR ir ES ministrų tarybos sprendimo projektu. Oficialūs ir nežymūs AKR ir ES ministrų tarybos sprendimo projekto pakeitimai gali būti sutarti nekeičiant šio sprendimo ar jo priedo. 2 straipsnis 100 mln. EUR iš perskirstomų 195 mln. EUR lėšų skiriama Afrikos taikos priemonei. Priimta Briuselyje Tarybos vardu Pirmininkas PRIEDAS Projektas AKR IR ES MINISTRŲ TARYBOS SPRENDIMAS dėl 10-ojo Europos plėtros fondo (APF) nepaskirstytų išteklių dalies skyrimo AKR vidaus bendradarbiavimui AKR IR ES MINISTRŲ TARYBA, atsižvelgdama į Partnerystės susitarimą tarp Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių, pasirašytą Kotonu 2000 m. birželio 23 d.[4] ir peržiūrėtą Liuksemburge 2005 m. birželio 25 d.[5] ir Uagadugu 2010 m. birželio 22 d.[6] (toliau – AKR ir ES partnerystės susitarimas), ypač į jo Ib priedo 6 dalį, kadangi: (1) likusių 10-ojo EPF AKR vidaus bendradarbiavimui skirtų lėšų nepakanka per 10-ojo EPF AKR vidaus laikotarpio vidurio peržiūrą paaiškėjusiems programavimo reikalavimams patenkinti; (2) siekiant toliau sparčiai ir veiksmingai reaguoti į aplinkybes, susidarančias dėl smurtinių konfliktų Afrikoje, reikia papildyti Afrikos taikos priemonę; (3) tam, kad būtų galima finansuoti AKR valstybių grupės ir ES prioritetus, 10-ojo Europos plėtros fondo nepaskirstytų išteklių suma turėtų būti perkelta į AKR vidaus bendradarbiavimo biudžetą; (4) tikslinga, kad Taryba nedelsiant pati priimtų šį sprendimą, NUSPRENDĖ: 1 straipsnis. AKR vidaus bendradarbiavimas Siekiant AKR ir ES partnerystės susitarimo 11, 28, 29 ir 30 straipsniuose nurodytų tikslų, iš 10-ojo EPF rezervo į AKR vidaus bendradarbiavimo biudžetą perkeliama 195 mln. EUR suma. 2 straipsnis. Finansavimo prašymas Pagal AKR ir ES partnerystės susitarimo IV priedo 12b straipsnio a punktą AKR ministrų taryba prašo Komisiją finansuoti ES ir AKR valstybių siūlomus veiksmus, visų pirma suteikti papildomą iš viso 100 mln. EUR vertės finansavimą Afrikos taikos priemonei. Šis sprendimas įsigalioja jo priėmimo dieną. Priimta Vanuatu AKR ir ES ministrų tarybos vardu Pirmininkas [1] OL L 317, 2000 12 15, p. 3. [2] OL L 287, 2005 10 28, p. 4. [3] Preliminariai taikomas nuo 2010 m. lapkričio 1 d. pagal 2010 m. birželio 21 d. AKR ir ES Tarybos sprendimą Nr. 2/2010, OL L 287, 2010 11 4, p. 3. [4] OL L 317, 2000 12 15, p. 3. [5] OL L 287, 2005 10 28, p. 4. [6] OL L 287, 2010 11 4, p. 3.